Először szólalt meg Matolcsy György, mióta egyre durvább korrupció gyanújába keveredik. Győrben elmagyarázta, hogy nagy vihar van a jegybank körül, és a villámok megvilágítottak neki pár olyan összefüggést, amit senki nem lát, írta a Kisalföld. Így rájött arra, hogy szerinte versenyképes tudásuk van monetáris politikában, gazdaságpolitikában és a "gazdasági növekedés terén".

Pár szót arról is beszélt, hogy miért támadják az általa vezetett jegybank és az alapítványai milliárdos pénzszórását a rokonainak és más, Fideszhez közeli szereplőknek. Azért, mert olyan modellt mutattunk Európának, ami szerinte példaértékű. Szóval a legújabb siker miatt. Pontosabban:

A siker hírnöke és tükörben megjelenő képe az, hogy bennünket ilyen mértékben megtámadnak.

Elmagyarázta még, hogy "blöff" az, hogy nincs meg az alapítványoknak átcsúsztatott 270 milliárd forint közpénz. Ami majdnem elvesztette közpénz jellegét, miközben a kormány megpróbálta sürgősen eltitkolni, hogy mire megy ki ez az egész. Az alapítványoknak ugyanis azóta még több pénze lett, szóval megvan az a pénz.

Csak talán másnál. Itt például megnézheti, hogy kiknek adták a jegybanki alapítványok a milliárdjaikat.

Korábban Matolcsy még azzal védte magát, hogy Orbánék kérték tőle az egész alapítványosdit.